DA Den Europæiske Unions Tidende CE 78/860

(2004/C 78 E/0914)

SKRIFTLIG FORESPØRGSEL E-3825/03

af Ilda Figueiredo (GUE/NGL) til Kommissionen

(12. december 2003)

Om: Forladte miner

I forskellige EU-lande, navnlig Portugal, findes der forladte miner i en særdeles dårlig tilstand med udvaskning fra søer, der senere har dannet sig, og forurening af vandløb og jord i de tilstødende områder, hvilket udgør en fare for miljøet og folkesundheden.

Nogle tilfælde er særligt alvorlige som f.eks. uranminerne i Portugal. Der findes et program for genopretning af miner, men der er kun få finansielle midler til rådighed, så genopretningen for at undgå miljøskader sker meget langsomt.

Kommissionen bedes på den baggrund besvare følgende spørgsmål:

1. Hvilke undersøgelser er der foretaget af forladte miner, navnlig uranminer, i EU's medlemsstater? Hvilke genopretningsprojekter findes der med henblik på at undgå miljøødelæggelser og beskytte folkesundheden?

2. Hvilken støtte er der ydet til Portugal med dette formål?

3. Hvilken anden støtte vil der på kort sigt kunne ydes i betragtning af den nuværende alvorlige situation i Portugal og dettes finansielle problemer?

Svar afgivet på Kommissionens vegne af Loyola de Palacio

(6. februar 2004)

Kommissionen har i mange år været klar over problemerne i forbindelse med uranminer og uranfabrikker, når den økonomiske aktivitet på stedet er ophørt. De forladte miner kan, hvis de ikke forvaltes korrekt og renses, indebære en alvorlig bestrålingsrisiko for mennesker og miljø.

Problemet er særlig akut i en række lande i Central- og Østeuropa og har været genstand for undersøgelser inden for rammerne af Phare og dertil knyttede programmer. En række medlemsstater, hvor der tidligere var uranminedrift (herunder Tyskland, Frankrig og Sverige), har gennemført forskning om rensningen af sådanne mineområder. Der er imidlertid ikke gennemført nogen EF-finansieret forskning inden for EU under nogen af de seneste forskningsrammeprogrammer.

I resultaterne af en undersøgelse, der blev gennemført for Kommissionen og offentliggjort i 1999, blev det endnu engang understreget, at sådanne områder udgjorde et alvorligt problem (1). Rapporten indeholder en beskrivelse af en metode for vurdering af bestråling, en karakterisering af forskellige genopretnings-muligheder målt i effektivitet og omkostninger og beslutningsrammer, hvor der anvendes multiattribut-nyttefunktioner samt forskellige aktionsniveauer med henvisning til internationale retningslinjer.

I henhold til artikel 53 i Rådets direktiv 96/29/Euratom (2) påhviler det medlemsstaterne at træffe de nødvendige foranstaltninger til at mindske bestråling, der skyldes eftervirkningerne af en tidligere praksis — bl.a. tidligere uranminedrift — f.eks. i form af områdeafgrænsning, overvågning af bestråling, iværksættelse af interventioner osv.

Inden for rammerne af programmet Prime er Portugal blevet tilbudt to undersøgelser vedrørende uranminer, og de er allerede godkendt. De samlede omkostninger til disse undersøgelser beløber sig til 2,754mio.EUR, hvoraf EF samfinansierer 1,656mio.EUR gennem Den Europæiske Fond for Regionaludvikling (EFRU). De portugisiske myndigheder har oplyst Kommissionen, at man er ved at undersøge yderligere fire projekter vedrørende rehabilitering af uranminer for et beløb på i alt 12,86 mio. EUR.

(1) Rapporten »Investigation of a possible basis for a common approach with regard to the restoration of areas affected by lasting radiation exposure as a result of past or old practice or work activity,» CARE«,« kan findes på http://europa.eu.int/comm/energy/nuclear/radioprotection/publication/doc/115_en.pdf.

(2) Rådets direktiv 96/29/Euratom af 13. maj 1996 om fastsættelse af grundlæggende sikkerhedsnormer til beskyttelse af befolkningens og arbejdstagernes sundhed mod de farer, som er forbundet med ioniserende stråling, EFT L 159 af 29.6.1996.